KOMISJONI ARUANNE EUROOPA PARLAMENDILE JA NÕUKOGULE komisjonile Euroopa Parlamendi ja nõukogu 15. detsembri 2010. aasta määrusega (EL) nr 1236/2010 (millega kehtestatakse Kirde-Atlandi tulevase mitmepoolse kalandusalase koostöö konventsiooniga hõlmatud piirkonnas kohaldatav kontrolli- ja rakendussüsteem) delegeeritud volituste rakendamise kohta /* COM/2013/0287 final */





KOMISJONI ARUANNE EUROOPA PARLAMENDILE JA NÕUKOGULE komisjonile Euroopa Parlamendi ja nõukogu 15. detsembri 2010. aasta määrusega (EL) nr 1236/2010 (millega kehtestatakse Kirde-Atlandi tulevase mitmepoolse kalandusalase koostöö konventsiooniga hõlmatud piirkonnas kohaldatav kontrolli- ja rakendussüsteem) delegeeritud volituste rakendamise kohta 1. Sissejuhatus Euroopa Liit on osaline Kirde-Atlandi tulevase mitmepoolse kalandusalase koostöö konventsioonis,[1] mille eesmärk on tagada Kirde-Atlandi piirkonna kalavarude pikaajaline kaitse ja optimaalne kasutamine, tuues kestvat majanduslikku, keskkonnaalast ja sotsiaalset kasu. Selleks et tagada käesoleva konventsiooni kohaldamine, võttis Kirde-Atlandi Kalanduskomisjon (NEAFC) oma 15. novembril 2006 toimunud aastakoosolekul vastu soovituse, millega kehtestatakse kontrolli- ja rakendussüsteem (edaspidi „süsteem”), mida kohaldatakse kõigi laevade suhtes, mida kasutatakse või mida kavatsetakse kasutada kalavarude püügiks konventsioonis määratletud piirkondades. Määrusega (EL) nr 1236/2010[2] on kehtestatud üldeeskirjad ja tingimused, mille alusel liit kohaldab NEAFCi vastuvõetud kontrolli- ja rakendussüsteemi. Kõnealuses määruses on sätestatud teatavad konkreetsed kontrollimeetmed Kirde-Atlandi tulevase mitmepoolse kalandusalase koostöö konventsiooniga hõlmatud piirkonnas toimuva kalapüügi seireks ning sellega täiendatakse kontrollimeetmeid, mis on ette nähtud nõukogu 20. novembri 2009. aasta määrusega (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) ning nõukogu 29. septembri 2008. aasta määrusega (EÜ) nr 1005/2008 (millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks). Määrusega (EL) nr 1236/2010 anti komisjonile õigus võtta vastu delegeeritud õigusakte, mis käsitlevad teatavaid elemente täiendavaid üksikasjalikke eeskirju (artikli 46 lõige 1), ning muuta määruse teatavaid sätteid sõnaselgelt kindlaksmääratud vähem oluliste elementide kohta, et viia liidu õigusesse sisse süsteemi sätetesse tehtavad muudatused (artikkel 51). 2. Õiguslik alus Käesolev aruanne tuleneb määruse (EL) nr 1236/2010 artikli 47 lõikes 1 sätestatud nõudest. Kõnealuse sätte kohaselt on komisjonile delegeeritud volitused kolmeks aastaks alates 1. jaanuarist 2011 ning komisjon peab esitama delegeeritud volituste kohta aruande hiljemalt kuus kuud enne kolmeaastase ajavahemiku lõppu. 3. Delegeeritud volituste rakendamine Komisjon on vastu võtnud kaks delegeeritud õigusakti: ühe seoses üksikasjalike eeskirjadega, mis täiendavad määruse (EL) nr 1236/2010 teatavaid elemente, ja teise seoses sellega, et viia liidu õigusesse sisse süsteemi sätetesse tehtavad teatavad muudatused, mis muutusid liidule kohustuslikuks. Mõlemal juhul tuleneb volituse rakendamine vajadusest kohandada ELi eeskirju NEAFCi vastuvõetud muudatustega. Kuna puuduvad muud NEAFCi otsused, millega muudetaks artiklites 46 või 51 loetletud elemente, ei ole komisjonil olnud vaja volitusi rohkem rakendada, kui nende kahe juhtumi puhul, mida on üksikasjalikult kirjeldatud allpool. 3.1. Delegeeritud õigusakt, millega täiendatakse määrust (EL) nr 1236/2010 Vastavalt määruse (EL) nr 1236/2010 artiklile 10 peavad liikmesriigid igakuiselt teavitama komisjoni nende lipu all sõitvate laevade poolt NEAFCi piirkonnas püütud kalavarude kogustest. Selleks tuleks kehtestada nende kalavarude loetelu, kelle püügist tuleb teatada. NEAFC võttis 2010. aasta novembris vastu soovituse 2:2011, millega kehtestati kalavarude loetelu. Kõnealune soovitus on Kirde-Atlandi Kalanduskomisjoni lepinguosalistele ja sellest tulenevalt ka liidule siduv. Määruse (EL) nr 1236/2010 artikli 46 lõike 1 kohaselt on komisjonil volitused delegeeritud õigusaktidega võtta vastu artikli 10 lõikes 1 osutatud kalavarude loetelu. Komisjoni 14. novembri 2011. aasta delegeeritud määrusega (EL) nr 32/2012, millega täiendati määrust (EL) nr 1236/2010, kehtestati kalavarude loetelu, nagu see oli vastu võetud NEAFCi soovitusega 2:2011. Kalanduskontrolli eksperdirühmaga konsulteeriti delegeeritud määruse eelnõu osas 13. septembril 2011. aastal toimunud kohtumisel. Delegeeritud õigusakt võeti vastu 14. novembril 2011 ja sellest teatati Euroopa Parlamendile ja nõukogule. Euroopa Parlament ega nõukogu ei esitanud delegeeritud õigusakti suhtes vastuväiteid määruse (EL) nr 1236/2010 artikli 49 lõikes 1 sätestatud kahe kuu jooksul. Pärast selle tähtaja möödumist avaldati delegeeritud õigusakt Euroopa Liidu Teatajas[3] ja see jõustus 24. jaanuaril 2012. 3.2. Delegeeritud õigusakt, millega muudetakse määrust (EL) nr 1236/2010 2011. aasta novembris peetud aastakoosolekul võttis NEAFC vastu soovituse 9:2012, millega muudetakse süsteemi artiklit 14, milles käsitletakse aruannete ja teadete edastamist NEAFCi sekretärile. Süsteemi kõnealune säte on liidu õigusesse sisse viidud määruse (EL) nr 1236/2010 artikliga 12. Määruse (EL) nr 1236/2010 artikli 51 punkti d kohaselt on komisjonil volitused delegeeritud õigusaktidega muuta kõnealuse määruse sätteid, mis käsitlevad artikli 12 osutatud teabe esitamist NEAFCi sekretärile. Komisjoni 30. aprilli 2012. aasta delegeeritud määrusega (EL) nr 603/2012 (millega muudetakse määrust (EL) nr 1236/2010) võeti süsteemi artikkel 14 üle liidu õigusesse, muutes vastavalt määruse (EL) nr 1236/2010 artiklit 12. Kalanduskontrolli eksperdirühmaga konsulteeriti delegeeritud määruse eelnõu osas 23. märtsil 2012. aastal toimunud kohtumisel. Delegeeritud õigusakt võeti vastu 30. aprillil 2012 ja sellest teatati Euroopa Parlamendile ja nõukogule. Euroopa Parlament ega nõukogu ei esitanud delegeeritud õigusakti suhtes vastuväiteid määruse (EL) nr 1236/2010 artikli 49 lõikes 1 sätestatud kahe kuu jooksul. Pärast selle tähtaja möödumist avaldati delegeeritud õigusakt Euroopa Liidu Teatajas[4] ja see jõustus 8. juulil 2012. 4. Järeldus Komisjon on nõuetekohaselt kasutanud oma delegeeritud volitusi ning kutsub Euroopa Parlamenti ja nõukogu üles käesolevat aruannet arvesse võtma. [1] Kiidetud heaks nõukogu otsusega 81/608/EMÜ (EÜT L 227, 12.8.1981, lk 21). [2] Euroopa Parlamendi ja nõukogu määrus (EL) nr 1236/2010, 15. detsember 2010, millega kehtestatakse Kirde-Atlandi tulevase mitmepoolse kalandusalase koostöö konventsiooniga hõlmatud piirkonnas kohaldatav kontrolli- ja rakendussüsteem ning tunnistatakse kehtetuks nõukogu määrus (EÜ) nr 2791/1999 (ELT L 348, 31.12.2010, lk 17). [3] ELT L 13, 17.1.2012, lk 1. [4] ELT L 177, 7.7.2012, lk 9.